Document ID: 32014R0643

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 643/2014 ΤΗΣ ΕΠΙΤΡΟΠΉΣ
της 16ης Ιουνίου 2014
για τον καθορισμό εκτελεστικών τεχνικών προτύπων όσον αφορά την υποβολή αναφορών σχετικά με τις εθνικές διατάξεις προληπτικής φύσεως που αφορούν τα συστήματα επαγγελματικών συντάξεων σύμφωνα με την οδηγία 2003/41/ΕΚ του Ευρωπαϊκού Κοινοβουλίου και του Συμβουλίου
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2003/41/ΕΚ του Ευρωπαϊκού Κοινοβουλίου και του Συμβουλίου, της 3ης Ιουνίου 2003, για τις δραστηριότητες και την εποπτεία των ιδρυμάτων που προσφέρουν υπηρεσίες επαγγελματικών συνταξιοδοτικών παροχών (1), και ιδίως το άρθρο 20 παράγραφος 11 τέταρτο εδάφιο,
Εκτιμώντας τα ακόλουθα:
(1)
Η οδηγία 2003/41/ΕΚ απαιτεί από τα κράτη μέλη να υποβάλλουν έκθεση στην Ευρωπαϊκή Αρχή Ασφαλίσεων και Επαγγελματικών Συντάξεων (ΕΑΑΕΣ) σχετικά με τις εθνικές τους διατάξεις προληπτικής φύσεως που αφορούν τα συστήματα επαγγελματικών συντάξεων τα οποία δεν εμπίπτουν στην αναφορά του άρθρου 20 παράγραφος 1 της εν λόγω οδηγίας στην εθνική κοινωνική και εργατική νομοθεσία (εφεξής «εθνικές διατάξεις προληπτικής εποπτείας»). Οι απαιτήσεις που καθορίζονται στον παρόντα κανονισμό δεν θίγουν τις αρμοδιότητες των κρατών μελών, όπως προβλέπονται στην οδηγία 2003/41/ΕΚ, όσον αφορά την εθνική κοινωνική και εργατική νομοθεσία που ισχύει για τα ιδρύματα επαγγελματικών συνταξιοδοτικών παροχών.
(2)
Είναι σκόπιμο να καθιστά η ΕΑΑΕΣ διαθέσιμες στον δικτυακό της τόπο τις πληροφορίες που αναφέρονται στο πλαίσιο του παρόντος κανονισμού, ώστε να δημιουργηθεί σε επίπεδο Ένωσης μια κεντρική πηγή πληροφοριών σχετικά με τις εθνικές διατάξεις προληπτικής εποπτείας.
(3)
Αναγνωρίζεται ότι τα κράτη μέλη μπορούν να διαθέτουν διατάξεις που ισχύουν για τα συστήματα επαγγελματικών συντάξεων, σε τομείς όπως το δίκαιο των εταιρειών, το δίκαιο των καταπιστευμάτων (trust) και το πτωχευτικό δίκαιο, οι οποίες να εκτείνονται πέραν των εθνικών διατάξεων προληπτικής εποπτείας. Σκοπός της υποχρέωσης υποβολής αναφορών στο πλαίσιο του παρόντος κανονισμού δεν είναι να παρέχεται διεξοδικός κατάλογος, με το σύνολο των νομικών και κανονιστικών κανόνων βάσει των οποίων λειτουργούν τα επαγγελματικά συνταξιοδοτικά συστήματα.
(4)
Σύμφωνα με το άρθρο 4 της οδηγίας 2003/41/ΕΚ, τα κράτη μέλη μπορούν να επιλέξουν να εφαρμόζουν τις διατάξεις των άρθρων 9 έως 16 και 18, 19 και 20 της εν λόγω οδηγίας στις δραστηριότητες παροχής επαγγελματικών συντάξεων των ασφαλιστικών επιχειρήσεων που διέπονται από την οδηγία 2002/83/ΕΚ του Ευρωπαϊκού Κοινοβουλίου και του Συμβουλίου (2). Τα κράτη μέλη που έκαναν χρήση της επιλογής αυτής εφαρμόζουν ένα φάσμα εθνικών διατάξεων προληπτικής εποπτείας για τις ασφαλιστικές επιχειρήσεις οι οποίες είναι διαφορετικές από εκείνες που ισχύουν για τα επαγγελματικά συνταξιοδοτικά συστήματα. Για τα κράτη μέλη που ακολουθούν αυτή την επιλογή, η υποχρέωση υποβολής αναφορών θα πρέπει να περιλαμβάνει επίσης πληροφορίες σχετικά με το ενεργητικό και το παθητικό, όπως αναφέρεται στο άρθρο 7 δεύτερο εδάφιο της οδηγίας 2003/41/ΕΚ.
(5)
Προκειμένου να διασφαλιστεί ομοιομορφία στην υποβολή αναφορών, θα πρέπει να προβλεφθεί ένα υπόδειγμα προς χρήση από τις αρμόδιες αρχές όταν διαβιβάζουν τις ζητούμενες πληροφορίες στην ΕΑΑΕΣ. Για να διευκολυνθεί η πρόσβαση και να υπάρχει συγκρισιμότητα των διαβιβαζόμενων πληροφοριών, ο κατάλογος του υποδείγματος θα πρέπει να αντιστοιχεί στις σχετικές διατάξεις της οδηγίας 2003/41/ΕΚ. Το υπόδειγμα αναμένεται να διευκολύνει επίσης την υποβολή αναφορών σχετικά με τις εθνικές διατάξεις προληπτικής εποπτείας οι οποίες δεν καλύπτονται στον κατάλογο, διότι είναι μεν προληπτικής φύσεως, αλλά δεν συνδέονται άμεσα με τη μεταφορά της οδηγίας 2003/41/ΕΚ στο εσωτερικό δίκαιο.
(6)
Δεδομένου ότι το ενωσιακό δίκαιο δεν εναρμονίζει τις μορφές των ιδρυμάτων επαγγελματικών συνταξιοδοτικών παροχών, υπάρχουν πολλών ειδών μορφές οργάνωσης των συνταξιοδοτικών παροχών στα διάφορα κράτη μέλη. Οι αρμόδιες αρχές θα πρέπει να αναφέρουν τα ονόματα των ιδρυμάτων αυτών και τις εθνικές διατάξεις προληπτικής εποπτείας που ισχύουν για τις διάφορες διαρθρωτικές μορφές, κατά περίπτωση.
(7)
Η υποχρέωση υποβολής αναφορών που επιβάλλεται στις αρμόδιες αρχές όσον αφορά τα περιθώρια φερεγγυότητας και το κεφάλαιο εγγύησης, όπως προβλέπονται στα άρθρα 17α έως 17δ της οδηγίας 2003/41/ΕΚ, συμπεριλαμβάνεται στο υπόδειγμα υποβολής αναφορών μέσω του άρθρου 17 παράγραφος 2 της εν λόγω οδηγίας.
(8)
Σε ορισμένα κράτη μέλη, οι εθνικές διατάξεις προληπτικής εποπτείας δεν ισχύουν στο σύνολο της επικράτειας του οικείου κράτους μέλους. Επομένως, οι αρμόδιες αρχές θα πρέπει να αναφέρουν στο υπόδειγμα αν οι εθνικές τους διατάξεις προληπτικής εποπτείας ισχύουν διάφορες περιοχές εντός του οικείου κράτους μέλους, καθώς και το εδαφικό πεδίο εφαρμογής των εν λόγω αναφερόμενων διατάξεων.
(9)
Οι πληροφορίες σχετικά με τις εθνικές διατάξεις προληπτικής εποπτείας θα πρέπει να παραμένουν επικαιροποιημένες, χωρίς να επιβάλλεται δυσανάλογος φόρτος στις αρμόδιες αρχές. Ως εκ τούτου, η υποβολή αναφορών θα πρέπει να περιορίζεται σε άπαξ ετησίως. Για να αυξηθεί η συνέπεια όσον αφορά τη γνωστοποίηση των πληροφοριών, θα πρέπει να καθοριστεί σε ποια ημερομηνία αναφέρεται η υποβολή αναφοράς, καθώς και η ημερομηνία διαβίβασης των πληροφοριών στην ΕΑΑΕΣ. Οι αρμόδιες αρχές θα πρέπει να μπορούν να επικαιροποιούν τις πληροφορίες αυτές κατά το χρονικό διάστημα μεταξύ των ημερομηνιών αναφοράς σε εθελοντική βάση.
(10)
Προκειμένου να διασφαλιστεί ότι οι πληροφορίες σχετικά με τις εθνικές διατάξεις προληπτικής εποπτείας είναι διαθέσιμες σύντομα μετά την έναρξη ισχύος του παρόντος κανονισμού, η πρώτη διαβίβαση πληροφοριών θα πρέπει να λάβει χώρα εντός έξι μηνών από την έναρξη ισχύος του.
(11)
Όπως ορίζεται στην αιτιολογική σκέψη 32 της οδηγίας 2010/78/ΕΕ του Ευρωπαϊκού Κοινοβουλίου και του Συμβουλίου (3), τα τεχνικά πρότυπα τα οποία θα καταρτίσει η ΕΑΑΕΣ δεν θα πρέπει να θίγουν τις αρμοδιότητες των κρατών μελών όσον αφορά τις απαιτήσεις προληπτικής εποπτείας των ιδρυμάτων αυτών κατά την οδηγία 2003/41/ΕΚ.
(12)
Ο παρών κανονισμός βασίζεται στα σχέδια εκτελεστικών τεχνικών προτύπων που υπέβαλε η ΕΑΑΕΣ στην Επιτροπή.
(13)
Η ΕΑΑΕΣ διενήργησε ανοικτές δημόσιες διαβουλεύσεις σχετικά με τα σχέδια εκτελεστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τη γνώμη της ομάδας συμφεροντούχων ταμείων επαγγελματικών συνταξιοδοτικών παροχών, που συστάθηκε σύμφωνα με το άρθρο 37 του κανονισμού (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου (4),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Διαδικασίες υποβολής αναφορών
1. Οι αρμόδιες αρχές διαβιβάζουν τις πληροφορίες σχετικά με τις εθνικές διατάξεις προληπτικής εποπτείας στην ΕΑΑΕΣ για πρώτη φορά εντός έξι μηνών από την έναρξη ισχύος του παρόντος κανονισμού και στη συνέχεια ετησίως, έως τις 30 Ιουνίου εκάστου ημερολογιακού έτους που έπεται του έτους κατά το οποίο λήγει η περίοδος των έξι μηνών.
2. Η πρώτη διαβίβαση αφορά τις εθνικές διατάξεις προληπτικής εποπτείας οι οποίες βρίσκονται σε ισχύ κατά την ημερομηνία έναρξης ισχύος του παρόντος κανονισμού. Οι ετήσιες διαβιβάσεις αφορούν τις εθνικές διατάξεις προληπτικής εποπτείας οι οποίες βρίσκονται σε ισχύ την 1η Μαρτίου του σχετικού ημερολογιακού έτους.
3. Οι αρμόδιες αρχές δύνανται να διαβιβάζουν επικαιροποιημένες πληροφορίες σχετικά με τις εθνικές τους διατάξεις προληπτικής εποπτείας στην ΕΑΑΕΣ ανά πάσα στιγμή σε εθελοντική βάση.
Άρθρο 2
Μορφότυπος και υποδείγματα υποβολής αναφορών
1. Όταν οι αρμόδιες αρχές αναφέρουν και επικαιροποιούν τις εθνικές τους διατάξεις προληπτικής εποπτείας, χρησιμοποιούν το υπόδειγμα που περιλαμβάνεται στο παράρτημα, αναφέροντας τα εξής:
α)
το όνομα της αρμόδιας αρχής, την ονομασία του κράτους μέλους και την ημερομηνία διαβίβασης στην ΕΑΑΕΣ·
β)
αν πρόκειται για πρώτη, εθελοντική ή ετήσια διαβίβαση·
γ)
αν η διαβίβαση αφορά τις ασφαλιστικές επιχειρήσεις οι οποίες αναφέρονται στο άρθρο 4 της οδηγίας 2003/41/ΕΚ και το είδος αυτής της ασφαλιστικής επιχείρησης·
δ)
αν υπάρχουν περισσότερες της μιας διαρθρωτικές μορφές ιδρυμάτων επαγγελματικών συνταξιοδοτικών παροχών στο κράτος μέλος και, εάν ναι, τις ονομασίες των διαρθρωτικών μορφών και τις εθνικές διατάξεις προληπτικής εποπτείας που ισχύουν γι' αυτές·
ε)
αν οι αναφερόμενες διατάξεις ισχύουν σε διάφορες περιοχές εντός του κράτους μέλους και, εάν ναι, το εδαφικό πεδίο εφαρμογής των εν λόγω αναφερόμενων διατάξεων·
στ)
παραπομπές στην αντίστοιχη επίσημη ονομασία και αριθμό των νόμων και άλλων συναφών πράξεων νομοθετικού περιεχομένου, περιλαμβανομένου του τίτλου και του αριθμού των σχετικών τμημάτων ή άρθρων, εφόσον συντρέχει περίπτωση·
ζ)
υπερσύνδεσμο προς το σχετικό τμήμα του δικτυακού τόπου που περιέχει το πλήρες κείμενο των νόμων και άλλων συναφών πράξεων νομοθετικού περιεχομένου, εάν είναι διαθέσιμο.
2. Όταν σε ένα κράτος μέλος υπάρχουν εθνικές διατάξεις προληπτικής εποπτείας που δεν καλύπτονται από τον κατάλογο του υποδείγματος που παρατίθεται στο παράρτημα, η οικεία αρμόδια αρχή αναφέρει τις διατάξεις αυτές στην κατηγορία του υποδείγματος «άλλες»
3. Οι αρμόδιες αρχές υποβάλλουν τα συμπληρωμένα ηλεκτρονικά υποδείγματα στην ΕΑΑΕΣ σε ηλεκτρονική μορφή.
Άρθρο 3
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Ιουνίου 2014.

Labels: 12
0
2
18